Det er ikke givet, at Dansk Boldspil Union (DBU) kan samle et landshold af spillere, der har lyst til at møde Slovakiet onsdag aften.

Du kan se debatprogrammet 'Fodboldkonflikt: Debat om krisen' på TV 2 SPORT klokken 17.15.

DBU står i den ekstraordinære situation, at unionen kæmper med at samle 11 spillere, der har lyst til at stille op for det danske herrelandshold.

På grund af den igangværende konflikt, hvor DBU og spillerne hovedsageligt strides om de kommercielle rettigheder til blandt andet reklamefremstød, vil 'det normale landshold' ikke stille op på unionens vilkår.

DBU har allerede forsøgt at samle spillere fra Superligaen, men umiddelbart går det så skidt, at DBU nu udvider eftersøgningen af mulige landsholdsspillere.

TV 2 SPORT er i besiddelse af en skrivelse, der er sendt til alle klubberne i den næstbedste og den tredjebedste række, 1. division og 2. division. Her bliver klubberne bedt om at hjælpe med at distribuere brevet til spillere, så Danmark ikke skal trække sig fra onsdagens testkamp i Slovakiet og søndagens hjemmekamp i Nations League mod Wales.

Hele teksten kan læses nederst i denne artikel.

- Vi har som forventet, i lighed med konflikten med kvindelandsholdet sidste efterår, oplevet, at SPF (Spillerforeningen, red.) mobiliserer alle kræfter for at få deres medlemmer til at være solidariske med spillerne på A-landsholdet, til trods for at dette ikke er en arbejdskamp. Bekymringen er derfor, om vi overhovedet når i mål, hvorfor vi ser os nødsaget til nu at kontakte jer som ansvarlige i 1. og 2. division og bede om samme støtte, lyder det blandt andet i brevet.

Samtidig har DBU rykket deadline for tilbagemeldinger til i aften klokken 19, fremgår det i brevet. Den tidligere deadline var klokken 15.

Én af klubberne har allerede svaret på DBU's henvendelse. Ifølge SportFyn nægter 2. divisionsklubben Marienlyst nemlig at hjælpe unionen.

- Boldklubben Marienlyst ønsker ikke at videreformidle jeres henvendelse. Som 2. divisionsklub uden spillere på landsholdsniveau ønsker vi ikke at blive involveret i denne konflikt, som vi mener bør løses af DBU og de reelle landsholdsspillere, har klubbens formand, Anders W. Berthelsen, ifølge SportFyn svaret.

Christian Eriksen er en del af spillerrådet på landsholdet. Mandag udtalte han sig om DBU’s muligheder for at samle et alternativt landshold.

- Det kan godt være, at DBU forventer, at det er nemt at finde helt nye spillere til landsholdet.

- Men jeg er sikker på, at alle vi danske spillere er enige i, at det bliver svært. Fodbold er en holdsport, og vi forstår alle sammen, hvor vigtigt det er at stå sammen som et hold, siger Christian Eriksen til Ritzau via Spillerforeningen.

DBU har allerede bekræftet, at landstræner Åge Hareide og assistenttræner Jon Dahl Tomasson ikke kommer til at have noget at gøre med et eventuelt landshold i denne uge.

Her er hele brevet

Her kan du læse hele teksten fra DBU til klubberne i 1. division og 2. division. Teksten er uredigeret.

Kære Direktører eller Sportsdirektører i 1. division og 2. division.

Som I på nuværende tidspunkt formentlig er bekendt med, er DBU, efter landsholdsspillernes kollektive afbud, i fuld gang med at finde et alternativt hold, der kan stille op til ugens 2 landskampe – således at vi opfylder UEFA’s bestemmelser om at stille med det sportsligt bedst mulige hold.

Det betyder, at vi i første omgang, helt naturligt, har taget fat i de danske spillere fra Superligaen, ved at sportsdirektørerne i Superligaen har videresendt et brev fra DBU til spillerne. Vi har som forventet, i lighed med konflikten med kvindelandsholdet sidste efterår, oplevet, at SPF mobiliserer alle kræfter for at få deres medlemmer til at være solidariske med spillerne på A-landsholdet, til trods for at dette ikke er en arbejdskamp. Bekymringen er derfor, om vi overhovedet når i mål, hvorfor vi ser os nødsaget til nu at kontakte jer, som ansvarlige i 1. og 2. division, og bede om samme støtte.

Vi ved godt, at I som klubber og spillernes arbejdsgivere på ingen måde hverken kan eller skal presse jeres spillere til at stille op, uanset hvor vigtig denne sag måtte være for dansk fodbold, og dansk landsholdsfodbold i særdeleshed, men håber, at I vil støtte op og hjælpe med distribution af brevet i håb om, at vi lykkes med at samle et hold, så vi på bedst mulig vis kan få afviklet de to kampe.

Det håber jeg, I kan bakke op om, uanset om det måtte lykkes at skaffe spillere eller ej, idet det er af afgørende betydning i et evt. sanktionsforløb hos UEFA, at vi kan redegøre for, at både DBU og de danske professionelle klubber har gjort, hvad der var i vores magt for at stille stærkest muligt til kampene.

I bedes bekræfte, hvorvidt I vil være behjælpelige med distributionen af vedhæftede brev til jeres danske spillere i trupperne, alternativt være behjælpelig med en måde, hvorpå jeg kan komme i kontakt med ovennævnte spillere. Spillerne bliver i brevet bedt om at melde, hvorvidt de er til rådighed inden kl. 19.00 i aften af hensyn til de videre forberedelser.

Det er vigtigt at understrege, at allerede udtagne spillere til ugens kampe på de danske U-landshold er undtaget tilsendelse af brevet for at undgå at inddrage disse hold i konflikten.

På forhånd tak.